OBH 3493/1998.
Az állampolgári jogok országgyűlési biztosa általános helyettesének jelentése
Előadó: dr. Garamvári Miklós

A vizsgálat megindulása

Az Új Néplap 1998. május 29-i valamint a  Népszabadság 1998. május 30-i lapszámaiból értesültem arról, hogy Jászberényben nagy indulatokat kavart az az önkormányzati intézkedés, amely a Belvárosi Általános Iskolának csak három első osztály indítását engedélyezte. 

A rendelkezésemre álló információk szerint a döntés következtében huszonkét első osztályos tanuló nem kezdheti meg ez év szeptemberében általános iskolai tanulmányait az önkormányzati iskolában. Mindezek okán az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 16. § (2) bekezdése alapján 1998. június 3-án, hivatalból vizsgálatot indítottam.

A vizsgálat megindításával egyidejűleg megkerestem Jászberény Város jegyzőjét (a továbbiakban: Jegyző) és az Obtv. 18. § (2) és (4) bekezdése alapján felkértem, hogy adjon soron kívüli tájékoztatást az üggyel kapcsolatos álláspontjáról valamint a Belvárosi Általános Iskolába jelentkező tanulók felvétele érdekében tett intézkedéseiről.

Az érintett alkotmányos jogok

Eljárásom során a következő alkotmányos jogok érvényesülését vizsgáltam az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

2. Az Alkotmány 70/F. § (1) bekezdése szerint a Magyar Köztársaság biztosítja az állampolgárok számára a művelődéshez való jogot.

3. Az Alkotmány 70/F.(2) bekezdése rögzíti: a Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

A vizsgálat jogszabályi háttere

A helyi önkormányzatokról szóló, 1990. évi LXV. törvény (a továbbiakban: Ötv.) 8. §-ának (1) bekezdése szerint a települési önkormányzat feladata a helyi közszolgáltatások körében különösen: ... gondoskodás az óvodáról, az alapfokú nevelésről, oktatásról. A (4) bekezdés még erőteljesebben fogalmaz amikor azt mondja, hogy nem csak feladata, hanem kötelessége is a települési önkormányzatnak gondoskodni ...az óvodai nevelésről, az általános iskolai oktatásról és nevelésről.

A közoktatásról szóló,  1993. évi LXXIX. törvény (a továbbiakban: Köot.) 66. §-ának (1) bekezdése szerint a felvételről vagy átvételről az iskola igazgatója dönt. Döntésénél azonban figyelemmel kell lennie a Köot egyéb előírásaira is. 

A Köot. 38. §-ának (1) bekezdése szerint a közoktatási intézménynek rendelkeznie kell a feladatai ellátásához szükséges feltételekkel, mert a közoktatási intézmény a fenntartó szerv által biztosított pénzeszköz, valamint egyéb bevételei alapján gondoskodik feladatainak ellátásáról. 

A közoktatási intézmények fenntartási és működési költségeit a Köot 102. §-ának (2) bekezdésének b) pontja alapján az évente összeállított és a fenntartó által megállapított költségvetésben kell előirányozni. 

A vizsgálat megállapításai

A Jegyző által adott tájékoztatás alapján megállapítottam, hogy a Jászberényi Belvárosi Általános Iskola Igazgatója felvette a hozzá az 1998/199. oktatási évre jelentkező valamennyi első osztályos tanulót, de ezzel a döntéséve túllépte a vezetése alatt álló intézmény számára előirányzott költségvetési lehetőségeket és csak utólag kérte a képviselő testület hozzájárulását egy plusz osztály indításához.

A Jegyző tájékoztatott arról is, hogy a fenntartó önkormányzat elé késve beterjesztett kérelem nem volt sem egyértelmű sem kidolgozott. A Képviselő-testület az ügy fontosságára tekintettel napirendként tárgyalta, de döntést hozni az említettek miatt nem tudott. Nem fogadta el, de el sem utasította az elé terjesztett kérelmet. A kialakult helyzetben az igazgató először egymaga, később a polgármester segítségét kérve kísérelt meg a szülőkkel közös megoldást találni, de kísérletük eredménytelenül zárult. 

A Jegyző tájékoztatást adott az érintetteknek a vonatkozó jogszabályok előírásairól és ennek alapján javasolta az ügy ismételt tárgyalását. Ezt követően a Képviselő-testület 1998. június 10-én újratárgyalta az időközben átdolgozott kérelmet és egyhangú döntésével megszavazta az igazgató által kért plusz osztály indításának lehetőségét és feltételeit. 

Tekintettel arra, hogy az ügy a fentiek szerint  megnyugtatóan rendeződött azzal, hogy a fenntartó a közoktatási törvény alapelveinek maradéktalan érvényesülésének érdekében megtette a szükséges intézkedéseket, alkotmányos jogsérelem hiányában ajánlással élni nem kívánok.

Budapest, 1998. október

Dr. Polt Péter